Hayley Mills vuonna 2018.
**Hayley Catherine Rose Vivien Mills** (18. huhtikuuta 1946 Lontoo) on englantilainen näyttelijä. Kirjailija Mary Hayley Bellin ja näyttelijä John Millsin tytär tuli tunnetuksi 1960-luvun alussa palkituista elokuvien lapsirooleista. 1960-luvun lopulla hän siirtyi teatterinäyttelijäksi, debyyttinään Peter Panin rooli Lontoon West Endissä. Sittemmin hän on tehnyt aikuisrooleja niin teatterissa, televisiossa kuin elokuvissakin. Suomessakin 2010-luvulla esitetyssä, Etelä-Afrikkaan sijoittuvassa televisiosarjassa *Viidakkoperhe* Hayley Mills näyttelee Caroline DuPlessis’n roolin.

Hayley Mills muistetaan erityisesti lapsirooleistaan kuudessa Disney-yhtiön elokuvassa 1960-luvun alussa. Hänen ensiesiintymisensä oli elokuvassa *Kohtalokas kotiinpaluu* (Tiger Bay, 1959), josta hän sai lupaavimman uuden tulokkaan Bafta-palkinnon. Disney-elokuvasta *Pollyanna – iloinen tyttö* (Pollyanna, 1960) hän sai nuoren näyttelijän Oscar-kunniapalkinnon ja Golden Globen. Erich Kästnerin kirjaan perustuvassa elokuvassa *Ansa vanhemmille* (The Parent Trap, 1961) Mills tekee kaksoisroolin identtisinä siskoksina. Elokuva oli suurmenestys ja sai myös jatko-osan kahta vuotta myöhemmin. Millsille kaksoispääosa toi Golden Globe -ehdokkuuden. Vuonna 1961 valmistui myös hänen äitinsä romaaniin perustuva brittielokuva *Viattomat*, josta nuori Mills sai Bafta-ehdokkuuden vuoden parhaan naispääosan sarjassa. Stanley Kubrick tarjosi hänelle nimiroolia elokuvassa *Lolita* (1962), mutta Millsin harmiksi hänen vanhempansa torjuivat tarjouksen.

Yksityiselämä
-------------

Hayley Millsin vanhempi sisar on näyttelijä Juliet Mills.

Mills oli vuosina 1971–1977 naimisissa itseään 33 vuotta vanhemman ohjaaja Roy Boultingin kanssa ja 1975–1984 avoliitossa näyttelijä Leigh Lawsonin kanssa. Molemmista suhteista hänellä on poika. Vuodesta 1997 hänen kumppaninsa on ollut 20 vuotta nuorempi näyttelijä Firdous Bamji.

Vuonna 2021 Mills julkaisi omaelämäkertansa *Forever Young*, jossa hän muistelee vaikeaa siirtymistään lapsirooleista aikuisrooleihin sekä siihen liittyneitä syömishäiriöitä ja rahaongelmia.

Elokuvia
--------

* Kohtalokas kotiinpaluu (*Tiger Bay*, 1959)
* Pollyanna – iloinen tyttö (*Pollyanna*, 1960)
* Ansa vanhemmille (*The Parent Trap*, 1961)
* Viattomat (*Whistle Down the Wind*, 1961)
* Kapteeni Grantia etsimässä (*In Search of the Castaways,* 1962)
* Ansa vanhemmille II (*The Parent Trap II*, 1963)
* Kesän taikaa (*Summer Magic*, 1963)
* Kotiopettajattaren salaisuus (*The Chalk Garden*, 1963)
* Vaarojen lahti (*The Moon-Spinners,* 1964)
* Tyttö merellä (*The Truth About Spring*, 1964)
* Mustalaistyttö (*Sky West and Crooked*, 1965)
* Pahuksen katti (*That Darn Cat!,* 1965)
* Harmia enkeleistä (*The Trouble with Angels*, 1966)
* Kuherruskuukausi (*The Family Way*, 1966)
* Pretty Polly (1967)
* Twisted Nerve (1968)
* Take a Girl Like You (1970)
* Mr. Forbush and the Penguins (1971)
* Hyytävä yö (*Endless Night*, 1972)
* Kuolema etupenkillä (*Deadly Strangers*, 1974)
* The Flame Trees of Thika (1981)
* Viidakkoperhe (*Wild at Heart,* tv-sarja, 2006–2012)

Lähteet
-------

1. 1 2 3 4  Karkkonen, Reija: Entinen lapsitähti palasi ruutuun.  *Ilta-Sanomat*, 11.8.2022. Artikkelin verkkoversio. Viitattu 10.2.2023.
2. 1 2  Angelini, Sergio: Whistle Down The Wind (1961) *BFI Screen Online*. Viitattu 10.2.2023.
3. ↑  Hayley Mills Golden Globes. Viitattu 10.2.2023.
4. ↑  The Official Academy Awards Database *awardsdatabase.oscars.org*. Viitattu 10.2.2023. (englanniksi)
5. ↑  Hassell, Katherine: They said it wouldn't last! *Daily Mail Online*.  8.2.2019. Viitattu 10.2.2023. (englanniksi)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Ranska
* BnF data
* Saksa
* Israel
* Yhdysvallat
* Alankomaat

 |
|  |
| Taiteenala | 
* MusicBrainz

 |
|  |
| Henkilöt | 
* Trove
* Elonet

 |
|  |
| Muut | 
* Europeana
* SNAC

 |

 |